**ПРЕДУЗЕЋЕ ЗА ПОШТАНСКИ САОБРАЋАЈ**

**РЕПУБЛИКЕ СРПСКЕ А.Д. БАЊА ЛУКА**

**- НАДЗОРНИ ОДБОР-**

**Број: 1.-1336/20.**

**Дана: 18.05.2020. године,**

**И З В Ј Е Ш Т А Ј**

**О РАДУ НАДЗОРНОГ ОДБОРА ПРЕДУЗЕЋА ЗА ПОШТАНСКИ САОБРАЋАЈ РЕПУБЛИКЕ СРПСКЕ А.Д. БАЊА ЛУКА СА МИШЉЕЊЕМ О ПОСЛОВАЊУ И ГОДИШЊЕМ ОБРАЧУНУ ЗА 2019.ГОДИНУ**

**Бањалука, мај 2020.године**

На основу члана 12. став 1. тачка г) Статута Предузећа за поштански саобраћај Републике Српске а.д. Бања Лука (пречишћени текст), Надзорни одбор Предузећа је на својој 5. редовној сједници одржаној 18.05.2020. године, утврдио коначан текст и подноси Скупштини акционара Предузећа:

**И З В Ј Е Ш Т А Ј**

**О РАДУ НАДЗОРНОГ ОДБОРА ПРЕДУЗЕЋА ЗА ПОШТАНСКИ САОБРАЋАЈ РЕПУБЛИКЕ СРПСКЕ А.Д. БАЊА ЛУКА СА МИШЉЕЊЕМ О ПОСЛОВАЊУ И ГОДИШЊЕМ ОБРАЧУНУ ЗА 2019.ГОДИНУ**

**Надзорни одбор Предузећа** за поштански саобраћај Републике Српске а.д. Бања Лука именован је Одлуком Скупштине акционара Предузећа број 1.-166-24/19. од 23.08.2019.године, на мандатни период од 23.08.2019.-22.08.2023.године, у сљедећем саставу:

1.Слободан Гаврановић, предсједник,

2. Жељко Ковачевић, замјеник,

3. Борис Дмитрашиновић, члан,

4. Жељко Дубравац, члан

5. Јелена Видовић, члан.

**I НАДЛЕЖНОСТИ НАДЗОРНОГ ОДБОРА**

Надзорни одбор у 2019. години своју функцију у овом Предузећу остваривао у складу са Законом о привредним друштвима, Законом о јавним предузећима, подзаконским актима, Стандардима корпоративног управљања, Статутом и другим општим и појединачним актима Предузећа.

Законом о јавним предузећима («Службени гласник Републике Српске», бр.75/04 и 78/11) и Статутом Предузећа прописана је улога Надзорног одбора и његове надлежности како слиједи:

* Надзире рад Управе;
* Доноси Пословник о свом раду;
* Предлаже Статут, Етички кодекс и друге акте Скупштини;
* Сазива Скупштину акционара и утврђује приједлог дневног реда;
* Утврђује приједлог одлука заСкупштинуакционара и контролише њихово спровођење;
* Предлаже именовање и разрјешење чланова Одбора за ревизију;
* Именује и разрјешава чланове Управе у складу са поступцима утврђеним Статутом и Законом о министарским , владиним и осталим именовањима у Републици Српској;
* Надзире Управу у спровођењу препорука датих од стране Одбора за ревизију, те вањског ревизора са специфицираним роковима;
* Систематски надзире пословање и законитост пословања Предузећа;
* Даје и опозива прокуру;
* Одобрава препоруке Одбора за ревизију о расподјели добити, те другим питањима;
* Доноси смјернице о набавци и врши надзор над њиховим спровођењем;
* Даје овлашћење за ограничене активности у складу са законом;
* Даје упутства директору за спровођење истраге у вези са учињеним неправилностима;
* Доноси одлуке о инвестирању у складу са Законом и Статутом;
* Даје приједлог Скупштини о оснивању нових предузећа;
* Даје приједлог Скупштини о пословној сарадњи и повезивању са другим предузећима;
* Присуствује сједницама Скупштине акционара Предузећа уз учешће у расправи без права гласа;
* Прегледа пословне књиге и исправе Предузећа;
* Редовно извјештава Скупштину о свом раду;
* Даје инструкције органима Предузећа ради отклањања неправилности у раду Предузећа;
* Доноси Одлуку о прихватању стандарда корпоративног управљања;
* Доноси Посебне услове за вршење поштанских услуга, Номенклатуру поштанских услуга и Цјеновник услуга «Пошта Српске»; уз накнадно прибављену сагласност Министарства саобраћаја и веза;
* Усваја шестомјесечне финансијске извјештаје Предузећа ;
* Именује и разрјешава друга лица са посебним овлаштењима и одговорностима;
* Обавља и друге послове утврђене законом, Статутом и актима Предузећа.

**Извршавајући своје надлежности Надзорни одбор Предузећа је у току 2019. године одржао 17 сједница, те донио: 88 одлука, 23 закључка, седам правилника и три рјешења.**

Чланови Надзорног одбора су активно и ефикасно учествовали у раду Надзорног одбора и своје дужности и обавезе испуњавали у најбољем интересу за Предузеће и акционаре Предузећа, те су у испуњавању својих обавеза поступали уз дужну пажњу, стручно и савјесно, са пажњом доброг привредника.

Чланови Надзорног одбора су независни од друштва и слободни од било каквих пословних и других односа и веза које могу значајније да утичу на њихово објективно и професионално расуђивање при доношењу одлука.

**Значајније одлуке и извјештаји које је разматрао и доносио Надзорни одбор из своје надлежности дају се како слиједи:**

-Разматрање и утврђивање ИЗВЈЕШТАЈА О ПОСЛОВАЊУ ПРЕДУЗЕЋА, те: ТРОМЈЕСЕЧНОГ, ШЕСТОМЈЕСЕЧНОГ И ДЕВЕТОМЈЕСЕЧНОГ ИЗВЈЕШТАЈА, на који начин је Надзорни одбор вршио увид у пословање Предузећа и надзор над радом Управе Предузећа.

-ИЗВЈЕШТАЈ НЕЗАВИСНОГ РЕВИЗОРА ПО ГОДИШЊЕМ ОБРАЧУНУ,

Надзорни одбор је прихватио Извјештај независног ревизора о ревизији финансијских извјештаја и исти прослиједио Скупштини акционара на усвајање.

- УТВРЂИВАЊЕ ПРИЈЕДЛОГА ПЛАНСКИХ АКАТА ПРЕДУЗЕЋА

Надзорни одбор је утврдио приједлоге планских аката Предузећа за 2019. годину, као и приједлоге трогодишњих планских аката, који су усвојени на Скупштини акционара Предузећа.

-АКТУАРСКИ ИЗВЈЕШТАЈ

Надзорни одбор је прихватио Актуарски обрачун садашње вриједности отпремнина приликом одласка радника у пензију на дан 31.12.2019. године, који је сачинио овлаштени актуар.

-ИЗВЈЕШТАЈ О ГОДИШЊЕМ ПОПИСУ И ОДЛУКЕ О РАСХОДОВАЊУ СРЕДСТАВА

Надзорни одбор је усвојио Извјештај о редовном годишњем попису и одобрио расходовање и искњижавање основних средстава према приједлогу Централне пописне комисије.

-АНАЛИЗИРАЊЕ И УСВАЈАЊЕ ИЗВЈЕШТАЈА О ЈАВНИМ НАБАВКАМА САЧИЊЕНИХ ОД СТРАНЕ ИНТЕРНЕ РЕВИЗИЈЕ

Надзорни одбор је разматрао и усвојио предложене Извјештаје Одјељења за интерну ревизију о ревизији јавних набавки, гдје је констатовао да су комплетне процедуре везане за реализацију ревидираних јавних набавки, од подношења захтјева за набавку до реализације уговора, испоштоване и проведене у складу са Законом о јавним набавкама БиХ и дефинисаним политикама и процедурама у усвојеним актима Предузећа.

Надзорни одбор је усвојио и друге достављене извјештаје Одјељења за интерну ревизију у складу са Планом рада Одјељења интерне ревизије за 2019.годину.

-ОДЛУКЕ И ПРЕПОРУКЕ ОДБОРА ЗА РЕВИЗИЈУ

Надзорни одбор је у склопу разматрања финансијских извјештаја и извјештаја Одјељења за интерну ревизију, разматрао и одлуке и препоруке Одбора за ревизију и контролисао Управу Предузећа у примјени истих.

-ОДЛУКA О ОДОБРЕЊУ НОВЧАНИХ СРЕДСТВА ЗА РЕАЛИЗАЦИЈУ ИНВЕСТИЦИЈА И НАБАВКУ ОСНОВНИХ СРЕДСТВА У СКЛАДУ СА ПЛАНОМ ПОСЛОВАЊА И ПРОГРАМОМ ИНВЕСТИЦИЈА

Надзорни одбор је одобрио новчана средстава за реализацију инвестиционих активности и набавку основних средстава у складу са планским актима и потребама Предузећа.

-ДОНЕСЕН ЈЕ НОВИ ЦЈЕНОВНИК УСЛУГА, којим су обједињене све досадашње измјене пређашњег Цјеновника, који је претрпио значајне измјене и допуне (Надзорни одбор Предузећа је усвојио 23 Одлуке о измјенама и допунама Цјеновника). Осим тога, Надзорни одбор Предузећа је на 29. редовној сједници, одржаној 01.10.2018. године усвојио Номенклатуру поштанских услуга, на коју је Министарство саобраћаја и веза дало сагласност Рјешењем број 13.05/343-1801/18 од 30.10.2018. године (Службени гласник РС 102/18 од 06.11.2018. године, те је нови Цјеновник усаглашен са новом Номенклатуром.

-ДОНОШЕЊЕ ПРОГРАМА ИЗДАВАЊА ПОШТАНСКИХ МАРАКА

Надзорни одбор је донио Програм издавања поштанских марака за 2020.годину.

-ДОНОШЕЊЕ ОПШТИХ АКАТА ПРЕДУЗЕЋА:

Од значајнијих општих аката, донесени су сљедећи акти:

-Правилник о рачуноводству и рачуноводственим политикама,

-Правилник о финансијском пословању у Предузећу и

-Правилник о интерним контролама и интерним контролним поступцима у Предузећу,

-Правилник о печатима и др.

Везано за ову активност, Надзорни одбор је предложио Скупштини акционара измјену и допуну Статута Предузећа, којом је предложено прецизније дефинисање надлежности Надзорног одбора у складу са законским прописима. Приједлог Надзорног одбора је усвојен на I ванредној скупштини акционара Предузећа, одржаној 16.03.2020.године.

- ДОНОШЕЊЕ ОДЛУКЕ О САЗИВАЊУ СКУПШТИНЕ АКЦИОНАРА ПРЕДУЗЕЋА:

Надзорни одбор је на основу прописаних належности, у 2019.години, сазвао пет скупштина акционара Предузећа, од којих је једна годишња и четири ванредне скупштине, а које су и одржане у заказно вријеме.

-ОДЛУКА О ПРОДАЈИ ОСНОВНИХ СРЕДСТАВА ПРЕДУЗЕЋА -НЕПОКРЕТНОСТИ

Одобрена је продаја: зграде Поште у Шипову са земљиштем и гаражом и пословног простора у Петрову, оглашавањем, путем усменог јавног надметања-лицитације.

Служба за имовинско- правне послове је информисала Надзорни одбор да је непокретност у Шипову успјешно продата, а непокретност у Петову није продата, јер се на лицитацију није јавио ниједан учесник и лицитација је проглашена неуспјелом.

-ОДЛУКА О РЕПРОГРАМУ ПОРЕСКОГ ДУГА:

Овом одлуком је дата сагласност да се изврши репрограмирање пореског дуга Предузећа, по Рјешењу Пореске управе број 06/1.01/0302-456.3.-3852/2018 од 13.11.2018. године у износу од 2.678.990,40 КМ, без припадајуће камате, која ће се приписати главном дугу са даном потписивања репрограма.

-ОДЛУКА О ЗАСНИВАЊУ ХИПОТЕКЕ НА НЕПОКРЕТНОСТИМА ПРЕДУЗЕЋА

Овом одлуком је одобрено заснивање хипотеке као заложног права у корист Владе РепубликеСрпске, Министарство финансија - Пореска управа Републике Српске - Подручна јединица Бања Лука, **ради обезбјеђења плаћања одгођеног пореског дуга Предузећа** по Рјешењу Пореске управе број 06/1.01/0302-456.3.-3852/2018 од 13.11.2018. године, у износу од 2.678.990,44 КМ (без припадајуће камате, која ће се приписати главном дугу са даном потписивања репрограма), на сљедећим непокретностима Предузећа:

* Пошта 74480 Модрича, непокретности означене као к.ч. број 8/31, пошта- пословна зграда у површини од 655 м2 и двориште у површини од 871 м2, уписане у ЗК извадак број 1903, к.о. Модрича, са правом својине Предузећа са дијелом 1/1, процијењене вриједности 1.168.926,00 КМ.
* Пошта 73309 Брод, непокретности означене као пословни простор површине 775,76 м2, уписан у извод КУУ Лист број 312 к.о. Брод који се налази у згради изграђеној на к.ч број 524/4, ПЛ број 474 процијењене вриједности 529.999,00 КМ и пословни простор површине 594.61 м2, уписан у извод КУУ број Лист број 540, к.о. Брод, к.ч број 524/4, Пл број 474 са правом својине Предузећа са дијелом 1/1, процијењене вриједности 406.238,00 КМ. Укупна процијењена вриједност пословних простора у Броду је 936.237,00 КМ.
* Пошта 89230 Билећа, непокретности означене као к.ч. број 3124/1, пословна зграда у површини од 527 м2 и двориште у површини од 616 м2 и к.ч. број 3124/2, пословна зграда у површини од 165 м2 и двориште у површини од 314 м2, уписане у ЗК извадак број 26, к.о. Билећа- Град, са правом својине Предузећа са дијелом 1/1, процијењене вриједности 939.822,00 КМ.

-ПРОВЕДЕНА ЈЕ ПРОЦЕДУРА ЗА ИЗБОР И ИМЕНОВАЊЕ НОВОГ НАДЗОРНОГ ОДБОРА, ОБЗИРОМ ДА ЈЕ ЧЕТВОРОГОДИШЊИ МАНДАТ ПРОШЛОГ НАДЗОРНОГ ОДБОРА ИСТЕКАО У 2019.ГОДИНИ.

Нови Надзорни одбор је на основу Јавног конкурса изабран на мандатни период од 23.08.2019.-22.08.2023.године, у сљедећем саставу:

1.Слободан Гаврановић, предсједник,

2. Жељко Ковачевић, замјеник,

3. Борис Дмитрашиновић, члан,

4. Жељко Дубравац, члан

5. Јелена Видовић, члан.

-ПРОВЕДЕНА ЈЕ ПРОЦЕДУРА ЗА ИЗБОР И ИМЕНОВАЊЕ ДИРЕКТОРА ПРЕДУЗЕЋА, ОБЗИРОМ ДА ЈЕ ЧЕТВОРОГОДИШЊИ МАНДАТ ПРЕТХОДНОМ ДИРЕКТОРУ ИСТЕКАО У 2019.ГОДИНИ.

На основу Јавног конкурса, за директора Предузећа је на четворогодишњи мандат, почев од 02.09.2020.године, изабран Миладин Радовић, дипломирани инжењер.

**Надзорни одбор је редовно на свакој сједници тражио од Управе Предузећа подношење извјештаја о реализацији донесених одлука, закључака и рјешења са претходне сједнице Надзорног одбора. Ефекти напријед донесених одлука и предузетих активности Надзорног одбора у сарадњи са Управом Предузећа су позитиван финансијски резултат у 2019.години.**

**II ОСНОВНИ ПРОБЛЕМИ У РАДУ**

Оно што је био велики проблем у раду како Управе предузећа тако и Надзорног одбора јесте и чињеница да су околности које су имале негативан утицај на резултат пословања предузећа у прошлом периоду увелико утицале и на рад и у протеклој години.

Предузеће за поштански саобраћај суочава са значајним потешкоћама у пословању (недоследност у примјени Закона о поштанским услугама од стране неких корисника услуга – кабловски оператери и комунална предузећа, отежана наплата потраживања првенствено од стране буџетских корисника, и директном утицају на ликвидност Предузећа и могућност Предузећа да редовно измирује своје обавезе према добављачима и према буџету по основу плаћања пореза и доприноса).

Законом о поштанским услугама Републике Српске (Сл.гласник 30/10, 38/10), чланом 27. (став 3 и 4) и чланом 28. став 3. дефинисано да уколико Поште Српске поштарином за резервисане поштанске услуге не обезбиједе покриће стварних трошкова, оно ће се обезбиједити вршењем нерезервисаних и других поштанских услуга. Уколико се средства за рад Поште не обезбиједе на тај начин, дио неопходних средстава обезбјеђује се из Буџета Републике Српске у складу са важећом Mетодологијом и у складу са Законом о извршењу буџета.

Кумулативно посматрано, дуг Буџета Републике Српске према Закону о поштанским услугама Републике Српске, за покриће губитка од вршења резервисаних услуга за период 2012. - 2019. године износио је 10.509.964 КМ. Од тога је Буџетом РС за 2018., 2019. и 2020. годину одобрена субвенција на име губитка од резервисаних услуга у износу од 3.000.000 КМ (по 1.000.000 КМ за сваку годину). Укупан кумулативни губитак од резервисаних услуга износи 7.509.964 КМ.

Битно је напоменути да су недостајућа средства за која се траже субвенције, проузрокована радом великог броја непрофитабилних јединица поштанске мреже – пошта које послују у руралним и економско неразвијеним, најчешће рубним подручјима Републике Српске, а које из одређених друштвено политичких, демографских и социолошких разлога егзистирају као такве. На дан 31.12.2019. године функционисало је 227 пошта. Од укупног броја пошта у раду 74 поште, односно 33% оствариле су укупне приходе у износу 3.771.865 КМ и укупне расходе у износу од 4.607.091 КМ те евидентирале пословни губитак у износу 835.226 КМ. Највећи трошкови пошта које послују негативно односе се на трошкове бруто зарада који износе 3.731.495 КМ односно 80,99% учешћа у укупним расходима.

Надзорни одбор је у више наврата скретао пажњу да је неопходна детаљна и систематична анализа потребе радника уз обавезно доношење плана запошљавања радника оне струке и квалификација које су неопходне како би се остварио бољи резултат и већи приход. Један од захтјева Надзорног одбора према Управи је био и тај да се запошљавање радника услови смањењем броја радника који ће се десити да ли природним одлијевом (одласком у пензију) , добровољним одласком кроз подстицаје отпремнинама или на други начин, како се број радника не би повећавао чиме би се контролисала расходовна страна у предузећу.

Надзорни одбор је на својим сједницама задуживао Управу предузећа да има обавезу направити детаљан план запошљавања и план економске оправданости запошљавања нових радника и да достави детаљну информацију о учињеном , што до сада није учињено те уколико Управа се буде и даље према овом проблема односила на исти начин Надзорни одбор ће размотрити и могућности примјене одговарајућих мјера према појединим члановима Управе а све у циљу како би се избјегле разне манипулације и негативна кретања у предузећу . Скрећемо пажњу на инвестиционе активности које су неопходне али само уз претходно обезбјеђење средстава како би се исте завршиле у задатим роковима и без негативног утицаја на ликвидност предузећа, што ће Надзорни одбор редовно да прати и да захтијева од Управе предузеће редовно извјештавање по овим активностима.

**III АКТИВНОСТИ НАДЗОРНОГ ОДБОРА У ПРЕТХОДНОМ ПЕРИОДУ**

**Активности Надзорног одбора су у континуитету исте, а односе се прије свега на:** :

* успјешно и прије свега законито пословање „Пошта Српске“, поштовање донесених аката, одлука,
* праћење и контролу недопуштених и ограничених активности Предузећа, праћење поштовања донесених одлука, закључака од стране Управе предузећа,
* инсистирање на поштовању Закона о поштанским услугама , на основу чега би Поште Српске биле у могућности да остваре много већи приход чиме би биле у могућности да извршавају своје законске обавезе.
* обнављање уговора са великим корисницима, што није случај код свих комуналних предузећа, кабловских оператера и других институција које користе алтернативне канале доставе пошиљака.
* максимално ангажовање и кориштење људског потенцијала Предузећа којима располаже, како би заједнички донијели одлуке које би довеле до лидерске позиције Предузећа у појединим областима у којима постоји велика конкуренција,
* законито провођење процеса набавки у складу са Законом о јавним набавкама,
* успјешно извршавање Плана пословања уз посебан акценат на остварење планираног прихода и реализацију инвестиција , посебно инвестиција у опрему која мора пратити техничка достигнућа, те инвестиције у људске ресурсе, на начин да се побољша квалификациона структура радника и усклади са потребама предузећа како би предузеће било у стању да се носи са конкуренцијом
* рационално кориштење средстава Предузећа у циљу уштеда на свим нивоима, пословање по принципу „доброг домаћина“ али не угрожавајући послове токове Предузећа,
* Праћење програма инвестиција уз константно сретање пажње да се инвестиције морају планирати на нивоу који неће угрозити ликвидност предузећа,
* заузимање ставова у погледу потребе за сталним активностима у свим областима, посебно у области маркетинга, као једној од најважнијих с обзиром да ће маркетинг одиграти кључну улогу у предстојећем периоду на тржишту оваквог типа услуга, кроз приближава корисницима путем политике цијена и пласманом нових услуга, ширењем мреже корисника уз стално рекламирање услуга и давање одређених погодности ради привлачења нових корисника, као и предузимање осталих активности у циљу задржавања постојећих корисника.

Општи циљ и најважнији јесте заједички, а односи се на што боље позиционирање предузећа Поште Српске уз остварење што бољег резултата пословања како би ово предузеће постало препознатљиво по својој стручности, квалитету и разноврсности својих услуга уз запошљавање стручњака који ће квалитет услуга подићи, а што већи ниво на конкурентном тржишту.

**IV САРАДЊА НАДЗОРНОГ ОДБОРА И РЕСОРНОГ МИНИСТАРСТВА САОБРАЋАЈА И ВЕЗА РЕПУБЛИКЕ СРПСКЕ**

Сарадња Надзорног одбора са Министарством саобраћаја и веза РС у току 2019. године се одвијала континуирано у правцу испуњавања заједничке законске обавезе у надзору законитости рада и пословања овог Предузећа. Надзорни одбор је приликом доношења свих значајнијих одлука у Предузећу упознавао ресорно министарство и већинског власника Предузећа, чији су представници урењдно добијали материјале са свих сједница као и позиве за присуство истих.

Активности према ресорном Министарству одвијале су се и у смислу иницирања измјена закона и прописа код којих постојећи начин дефинисања не даје могућност Поштама Српске за вршење појединих услуга или их значајно отежава, све у циљу остварења што бољих резултата предузећа а кроз Унапређење односа са свим корисницима кроз чешће контакте и обострану размјену информација у циљу бољег сагледавања њихових потреба, што омогућава боље планирање и организацију технолошког процеса вршења поштанских услуга, затим реорганизацију поштанске мреже, са циљем смањења губитка непрофитабилних пошта, гдје је како Управа предузећа тако и Надзорни одбор учествовао у дефинисању организационих јединица у саставу овог предузећа .

Надзорни одбор је преко представника Мнистарства саобраћаја и веза Републике Српске усаглашавала ставове када су у питању доношење квалитетних одлука тако и доношење најбољих кадровских рјешења како би се ниво услуга подигао на један виши ниво и како би се одговорило захтјевима тржишта.

**V САРАДЊА НАДЗОРНОГ ОДБОРА И УПРАВЕ ПРЕДУЗЕЋА**

Надзорни одбор и Управа Предузећа су предузимали заједничке активности у циљу провођења пословне политике која ће осигуравати успјешно функционисање Пошта Српске, остварење што бољих резултата кроз повећање прихода уз смањење расхода , и што боље позиционирање овог предузећа како у земљи тако и у региону.

Надзорни одбор је пратио све активности Управе предузећа , на свим сједницама су дате смјернице и задаци које Управа има обавезу реализовати, при чему је вршен мониторинг и тражење извјештаја шта је реализовано од истога , чиме се кроз овај однос добија на квалитету пословања и размјена информација.

Сходно својим овлаштењима и обавезама , Надзорни одбор је надзирао управу у спровођењу препорука датих од стране Одбора за ревизију, те вањског ревизора са специфицираним роковима.

На самим сједницама је вођена сврсисходна и квалитена расправа по свим питањима и од стране свих чланова, а све у циљу заједничког наступа према купцима, добављачима , представницима капитала а све у циљу остварења што бољег резултата пословања и позиционирања Поште Српске на мјесто гдје јој и припада , што је била успјешна мисија како у протеклим тако и у 2019. години, при чему су у раду са својим приједлозима самих сједница учествовали и представници синдикалне организације и представника државног капитала.

Заједничким напором чланова Надзорног одбора и Управе предузећа а наравно и свих запослених развиле су се и подигле на један виши ниво нове услуга попут брзе поште, биз експреса, консајмент услуга, обједињене наплате од 5 и више уплата, а што нас је довело у бољи - конкурентски положај у односу на банкарске услове, затим пост-нет упутница са земљама окружења, посредовања у осигурању, затим у посредовању услуга кредитирања корисника од стране банака путем поштоноша као и друге врсте услуга битне за успјешн пословање предузећа.

**VI**  **МИШЉЕЊЕ О ПОСЛОВАЊУ И ГОДИШЊЕМ ОБРАЧУНУ ЗА 2019. ГОДИНУ**

Поште Српске а.д. Бања Лука у 2019. години оствариле су укупне приходе у износу од 66.788.282КМ, као и остале добитке периода у износу од 786.511 КМ. Укупни приходи су већи за 8% у односу на остварене приходе у 2018. години. Пословни приходи су већи за 7%, финансијски приходи за 22%, остали приходи за 88%, док приходи по основу исправке грешака из ранијих година и приходи по основу усклађивања вриједности имовине биљеже смањење.

Предузеће је остварило укупне расходе у износу од 66.652.941 КМ, који су у односу на 2018. годину већи за 7%.

У 2019. години Предузеће је остварило **нето добит у износу од 135.341 КМ**, док је у 2018. години исказан нето губитак износио 751.569КМ.

Остали добици утврђени директно у капиталу настали по основу смањења ревалоризационих резерви на сталним средствима исказани су у износу **786.511 КМ**, тако да **укупни нето добитак у обрачунском периоду износи 921.852 КМ.**

У 2019. години укупно је остварено 55.978.176 услуга, а у односу на 2018. годину обим услуга је већи за 6% или за 3.385.930 услуга више. Годишњи план укупних услуга у 2019. години остварен је са 105%. У укупном обиму услуга поштанске услуге остварене су у обиму од 48.438.914 и чине 87% укупних услуга, док су остале услуге остварене у обиму од 7.539.262 и учествују у укупним услугама са 13%.

На дан 31.12.2019. године укупан број запослених у Предузећу износи 2.419 радника. Укупан број запослених у односу на 31.12.2018. године је већи за 38 радника, односно за 2%.

Имајући у виду да се број радника константно повећава кроз нова запошљавања , Надзорни одбор је мишљења да се треба донијети оквирни докуменат са стратегијом запошљавања у будућем периоду како са становишта квалификационе тако и старосне структуре чиме би се ова кретања „ставила“ под контролу са јасно дефинисаним потребама радника,, а како би се добио квалитет радника потребан за нове изазове који долазе а односе се на предузећа из поштанског саобраћаја и све већом и снажнијом конкуренцијом .

Управа предузећа мора више пажње посветити смањењу трошкова који нису неопходни, те је дужна елиминисати све трошкове који неминовно доводе до губитака. Надзорни одбор ће инсистирати као и у претходном периоду да се обим инвестиција и њихова динамика одређују према расположивим средствима , што у претходном периоду није било правило.

Надзорни одбор је мишљења да Управа предузећа мора директније инистирати на поштовању Закона који се односе на поштанске услуге у смислу наплате својих потраживања које има предузеће како би и оно могло да поштује законске прописе који се односе на њено пословање односно како би Поште Српске могле редовно да извршавају своје обавезе како према добављачима тако и Пореској управи када су у питању порези и доприноси.

На основу Извјештаја независног ревизора о извршеној ревизији финансијских извјештаја Предузећа за 2019. годину, Извјештаја о годишњем обрачуну (финансијског обрачуна) за 2019. годину и Извјештаја о пословању Предузећа за 2019.годину, **Надзорни одбор даје позитивно мишљење о пословању и годишњем обрачуну „Пошта Српске“ за 2019. годину**, уз све горе наведене прмједбе које Управа мора уважити и редовно извјештавати Надзорни одбор и Скупштину акционара.

Предсједник Надзорног одбора

Слободан Гаврановић дипл.правник с.р.